અક્ષયકુમાર અહીં હીરો છે, પણ સુપરહીરો જેવાં (હવામાં ઊડવા સિવાયનાં) લગભગ બધાં જ કામ તેણે કર્યા છે. તે એકલેહાથે સિરિયલ બ્લાસ્ટ્સને અટકાવે છે અને ખૂનખાર આતંકવાદીઓના દાંત ખાટા કરી દે છે. તે જેમ્સ બૉન્ડની જેમ જાસૂસી કરે છે, બ્રુસ લી અને જૅકી ચેન જેવી માર્શલ આર્ટથી ભરપૂર ફાઇટ કરે છે, મિલ્ખા સિંહને પણ લઘુતાગ્રંથિ થઈ જાય એવી ઝડપે દોડીને ચેઝ કરે છે અને આતંકવાદીઓને કમકમાં આવી જાય (અને નબળા હૃદયવાળાઓને અરેરાટી થઈ જાય) એવા ઠંડા કલેજે આતંકખોરોને વેતરી પણ નાખે છે. અક્ષયકુમારના અભિનયની ખૂબી કહો કે મુરુગાદોસનું સુપર્બ ડિરેક્શન, આમાંનાં મોટા ભાગનાં કામ અવાસ્તવિક હોવા છતાં સહેલાઈથી પચી જાય છે.